  Туспуктэм: Григорий Фомин Анжелика Тихонова корреспондент 23-27 инвожое Чувашиысь Чебоксарыын нырысьсэ Нылпиослэн огъяросси фольклориадазы ортчиз. Со улсын Нылпиослэн фольклоръя росси Ассамблеязы – конкурс ужрад радъяськиз. Ижкарысь Кузебай Герд нимо йӧскалык гимназиысь калык эктонъя «Чебеляй» образцовой студия вожвылъяськонлэн вормисез луиз. Со сярысь ивортодэтъя «Удмуртия» агентстволэн корреспондентэзлы студилэн кивалтӥсез Наталья Чиркова вераз. Нылпиослэн нырысетӥ огъяросси фольклориадаязы кунысь 76 улосвылъёсысь коллективъёс но нимаз быдэсъясьёс пыриськизы. Оглом 1 сюрс 100-лэсь трос 10-17 аресъемъёс люкаськизы. Соос пӧлысь Нылпиослэн фольклоръя росси Ассамблеязы пыриськыны 56 улосвылъёсысь 43 коллективъёсты но 17 нимаз быдэсъясьёсты бырйизы. Пиналъёс калык шудонъёсты, сям-йылолъёсты, шулдыръяськонъёсты возьматӥзы, калык кырӟанъёсты но крезьгурез быдэсъязы. Удмуртиысь «Чебеляй» ансамбль тужгес бадӟымез делегация луиз – ужрадэ 22 кузя пыриськизы. « Мынам потэ вал концерт группаысь вань пиналъёс мед мынозы но мылкыд мед басьтозы шуыса. Малы ке шуоно со Россиысь калыкъёслэн лулчеберет кылёсбурзылэн арез улсын сыӵе одӥгпумо ужрад. Пиналъёс кунысь мукет интыосысь нылпиосты мед адӟозы шуыса потэ вал, кудъёсыз соос кадь ик сяме пырем лулчеберетэз азинто. Озьы, милемлы быдэс составен мыныны лэзизы » Наталья Чиркова, калык эктонъя «Чебеляй» студилэн кивалтӥсез Пиналъёс программаысьтызы пӧртэм эктонъёсты быдэстӥзы. Соос пӧлын «Ваче эктон», «Пумитан эктон», «Юмшан эктон». Номеръёссэс юн кичабонъёсын пумиталлязы. « Удмуртиын эктыкумы зол кичабонъёс, «Браво!» шуыса кесяськонъёс чузъяськыку, ми валаськом, со удмуртъёс шуыса. Удмуртъёс ярато пиналъёссэс, озьы соосты пумитало, соослы кельше. Нош куке тон мурт элькунын, мурт учкись азьын – югдур мукет. Залын быдэс Россиысь учкисьёс пукизы ук. Но «Чебеляй» эктыку, зал юн кичабонъёсын тырмылӥз, озьы нокинлы ӧз чабылэ. Мон ас поннам малпай, Инмаре, со милемлы, шат, ми сое заслужить карим-а?! » Наталья Чиркова, калык эктонъя «Чебеляй» студилэн кивалтӥсез Наталья Чиркова пусйиз, собыдӟа ужрадын саклык висъямзы 21 аресъем коллектив понна туж бадӟым дунъет шуыса. Отчы сюрыны гинэ но туж дано, нош вормисьёс пӧлы шедьыны – эшшо но. Со бадӟым кылкутон, Удмуртия азьын но, соин ик соос туж шудоесь, ваньмыз пӧрмиз шуыса. « Фестивальлы дасяськыкумы, мон пиналъёслы шуи, котькуд фестиваль, тужгес но таиз, со кылкутон шуыса. Асьмеос бӧрсьын быдэс Удмуртия сылэ. Тӥ сьӧрын анай-атайёсты сыло, нош анай-атайёсты сьӧрын – соослэн анай-атайёссы, быдэс выжыды. Тӥ выжыдылэсь, вань калыкмылэсь данзэ утиськоды. Тӥя кыӵеесь удмуртъёс учкозы, кызьы асьтэдыз возиськоды, кыӵе костюмъёсты, кыӵе эктонъёсты » Наталья Чиркова, калык эктонъя «Чебеляй» студилэн кивалтӥсез Пиналъёс шаермылэсь данзэ туж усто утизы. Ансамбльёс пӧлын конкурслэн лауреатъёсыз луизы. «Чебеляй» сяна, фольклориадае Алнаш ёросысь пинал арганчи Никита Катаев (дышетӥсез Валерий Гоголев) пыриськиз. Солы но ассэ фестивальын сяна, конкурсын но возьматыны шуд усиз. Пияш нимаз быдэсъясьёс пӧлын вожвылъяськиз но дипломант луиз. Пусъём, фольклориада улсын конкурс сяна, мукет пӧртэм ужрадъёс но ортчизы: мастер-классъёс, котырес ӝӧкъёс, интерактивной шудонъёс но мукет.  Тодэ вайытом, калык эктонъя «Чебеляй» студия «образцовой» нимзэ кылем арын юнматӥз. Тегъёс: Удмуртия Россия пиналъёс Лулчеберет удмуртъёс фольклор  